Аԥснытәи аҳәынҭқарратә музеи аҟны еизгоуп шә-нызқь инареиҳаны аекспонатқәа, урҭ рхыԥхьаӡара есышықәса иацлоит археологиатә експедициақәа рылҵшәақәа ирыбзоураны.
"Амузеи аихьӡарақәа маҷымкәа иамоуп, шамахамзар аҟәшақәа рҟны аекспозициақәа реиҿкаара аус цоит. Хымԥада иҳамоуп ауадаҩрақәа, избанзар, ҳусура афинанстә ҭагылазаашьа иадҳәалоуп. Амузеи аҭагылазаашьа убас иҟоуп, еиуеиԥшым аекспонатқәа адәахьынтә иаагатәуп, уи азы иаԥҵатәуп еиуеиԥшым аекспедициақәа, амузеи ахатә машьына амазар ауп. Ак ҳаман, аха уи бжьысит иҳахәо иҟам", — азгәеиҭеит Аркади Џьопуа.
Амузеи аусура еиҵазархо аҭагылазаашьа иаарласны иӡбахап ҳәа дақәгәыӷуеит.
"Амузеи иара убас иамазар ауп ахатә фонд", — азгәеиҭеит уи.
Амузеи аҟны афонд аиҿкаара аҭахуп Аԥсны аҭоурых зҳәо аекспонатқәа раахәаразы, ациҵеит Џьопуа.
"Аекспонат змоу ауаҩы ахә умшәакәа иануимҭо ыҟоуп, усҟан аекспертиза ҟаҵаны, иаҭаху аспециалистцәа адгаланы ахәԥса шьақәҳаргылалоит. Аҳәынҭқарра адгаланы амаҭәарқәа анааҳхәо ыҟоуп. Амузеи аҟны иаԥҵоу аҵарауаа рыҟәша, еизаны абри ада ԥсыхәа ҳамаӡам, ҳҭоурых азы акразҵазкуа маҭәаруп анырҳәо, убасҟан ауп ианааҳхәо", — иҳәеит иара.
Аԥсны анҭыҵ амузеиқәа зегьы зхатәы фонд змам ыҟам, азгәеиҭеит Џьопуа. Аркади Џьопуа игәы иаланы иҳәеит археолог изанааҭ шьҭызхуа аҿарацәа даара имаҷуп иахьазы.